
COMUNICAT DE PRESĂ 
Privind informaţiile apărute în mass-media cu privire la documente conţinând date cu caracter personal găsite într-o pubelă de lângă Judecătoria Iaşi

Urmare a relatărilor apărute în mass-media cu privire la documente conţinând date cu caracter personal găsite într-o pubelă de lângă sediul instanţei, Judecătoria Iaşi precizează următoarele:

Documentele de uz oficial întocmite la nivelul Judecătoriei Iaşi în desfăşurarea activităţii administrativ-jurisdicţionale sunt arhivate, păstrate şi selecţionate conform procedurilor reglementate prin Regulamentul de ordine interioară al instanţelor judecătoreşti aprobat prin Hotărârea Plenului Consiliului Superior al Magistraturii nr.1375/17.12.2015 şi prin Legea nr.16/1996, norme care sunt aplicate cu stricteţe de personalul instanţei şi a căror respectare este supusă periodic verificării de către reprezentanţii Arhivelor Naţionale.
În ceea ce priveşte documentele întocmite sau gestionate de personalul Judecătoriei Iaşi şi care nu prezintă valoare juridică ori arhivistică şi nu sunt supuse unor dispoziţii speciale de păstrare, arhivare şi selecţionare, precum şi în privinţa conceptelor de acte procedurale (ciorne), la nivelul Judecătoriei Iaşi este adoptată o procedură internă de colectare, depozitare şi predare către unităţi specializate în preluarea deşeurilor, care asigură prevenirea dezvăluirii accidentale a datelor către terţe persoane neautorizate.

Judecătoria Iaşi nu este deţinătorul exclusiv al documentelor şi datelor generate sau gestionate de personalul instanţei, întrucât, în virtutea dispoziţiilor legale care reglementează activitatea instanţelor de judecată, acestea pot fi eliberate, la cerere, părţilor sau persoanelor care justifică un interes legitim ori se comunică din oficiu altor instituţii.

